b'\n_START_ARTICLE_\nVaclav Vostrel\n_START_PARAGRAPH_\nVaclav Vostrel \xe2\x80\x93 Vaso (Pavlovac, kraj Grubi\xc5\xa1nog Polja, 17. rujna 1904. \xe2\x80\x94 Koko\xc4\x8dak, kraj Orahovice, velja\xc4\x8da 1942.) bio je sudionik Narodnooslobodila\xc4\x8dke borbe i narodni heroj Jugoslavije.\n_START_SECTION_\nBiografija\n_START_PARAGRAPH_\nRo\xc4\x91en je 1904. godine u selu Pavlovcu kraj Grubi\xc5\xa1nog Polja. Otac mu se prije Prvog svjetskog rata doselio iz \xc4\x8ce\xc5\xa1ke u Pavlovac. Uz njega je Vaclav izu\xc4\x8dio kova\xc4\x8dki zanat i bavio se zemljoradnjom. Godine 1920., obitelj Vostrel preselila se u Kupinec._NEWLINE_Poslije o\xc4\x8deve smrti 1932. godine, Vaclav i njegova bra\xc4\x87a odselili su se u \xc4\x8cemernicu blizu Virovitice. Tu je radio kao kova\xc4\x8d i obra\xc4\x91ivao zemlju. Bio je aktivan u dru\xc5\xa1tvu \xe2\x80\x9e\xc4\x8ce\xc5\xa1ka beseda\xe2\x80\x9c u Virovitici, gdje je upoznao starog komunista Josipa Bendaka. Vaclav se preko njega upoznao s programom Komunisti\xc4\x8dke partije Jugoslavije. Povezao se s lijevo orijentiranim u\xc4\x8diteljima iz Virovitice i s njima organizirao niz ogranaka \xe2\x80\x9eSelja\xc4\x8dkog kola\xe2\x80\x9c u Had\xc5\xbei\xc4\x87evu, P\xc4\x8deli\xc4\x87u, Borovi i ostalim naseljima. U srpnju 1939. godine, Vaclav je postao \xc4\x8dlanom Komunisti\xc4\x8dke partije Jugoslavije. Ubrzo je bio izabran za \xc4\x8dlana Kotarskog komiteta KPH za Viroviticu. Godine 1940., u \xc4\x8cemernici je osnovao \xc4\x87eliju KPH._NEWLINE_Poslije okupacije Jugoslavije 1941., Vaclav je, po nagovoru dr. Pavla Gregori\xc4\x87a, tih dana u Kupincu posjetio Vladka Ma\xc4\x8deka na njegovu imanju da ga nagovori na suradnju s KPJ, ali je Ma\xc4\x8dek sve prijedloge odbio. Kada su usta\xc5\xa1e u ljeto 1941. godine zapo\xc4\x8deli sa prisilnim iseljavanjem Srba iz okoline Virovitice, Vaclav je sudjelovao u njihovoj za\xc5\xa1titi i ubla\xc5\xbeavanju represije nad njima. Zbog toga je, u kolovozu 1941., zajedno sa dvanaestoricom drugova, bio uhi\xc4\x87en pod optu\xc5\xbebom da je branio Srbe. Uskoro je zbog nedostatka dokaza bio pu\xc5\xa1ten iz zatvora. Poslije ubojstva tajnika Kotarskog komiteta KPH za Viroviticu, Josipa Bendaka, Vaclav je preuzeo njegovu du\xc5\xbenost. U to vrijeme, zajedno s Pavlom Gregori\xc4\x87em, jednim od organizatora i vo\xc4\x91a Narodnooslobodila\xc4\x8dkog pokreta u Slavoniji, Vaclav je sudjelovao na brojnim sastancima i konferencijama na kojima se dogovarala organizacija i razvoj borbe. Bio je i u stalnim vezama s prvim partizanskim postrojbama._NEWLINE_Po\xc4\x8detkom 1942. godine, Vaclav je bio izabran za tajnika Okru\xc5\xbenog komiteta KPH za Bjelovar. U to su vrijeme bili \xc4\x8desti napadi partizanskih postrojbi i pove\xc4\x87an broj diverzija na neprijateljske objekte, ali i u\xc4\x8destali pohodi usta\xc5\xa1kih postrojbi na partizane. U jednom od tih pohoda, usta\xc5\xa1ama se predao jedan borac koji je opisao Vaclava i mjesta po kojima se kretao. Tako su ga usta\xc5\xa1e uhitili u \xc4\x8cemernici 4. velja\xc4\x8de 1942. godine. Nekoliko dana kasnije, ubili su ga selu Kloko\xc4\x8daku, nedaleko od Orahovice._NEWLINE_Ukazom Prezidija Narodne skup\xc5\xa1tine Federativne Narodne Republike Jugoslavije, 20. prosinca 1951. godine, progla\xc5\xa1en je za narodnog heroja.'